b'\n_START_ARTICLE_\nJo\xc5\xbee Ul\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval na Bledu (1921\xe2\x80\x931926), gimnazijo v Kranju (1926-1934), nato je \xc5\xa1tudiral naravoslovje na ljubljanski Filozofski fakulteti in 1938 diplomiral. Leta 1942 je opravil profesorski izpit v Sofiji. Slu\xc5\xbeboval je kot honorarni predavatelj matematike na gimnaziji v Murski Soboti (1938-1939), potem je bil preme\xc5\xa1\xc4\x8den v Makedonijo kot suplent na gimnazijo v Strumico (1939-1940), v Prizren (1940-1941), med okupacijo je bil u\xc4\x8ditelj matematike na srednji trgovski \xc5\xa1oli v Bitoli; ves \xc4\x8das je sodeloval v NOB Makedonije._NEWLINE_Po osvoboditvi je bil imenovan v Bitoli za direktorja gimnazije, kmalu nato postal (do 1946) profesor na gimnaziji Josip Broz Tito v Skopju. Ob ustanovitvi Filozofske fakultete v Skopju leta 1946 je bil izvoljen za predavatelja, 1954 za izrednega, 1959 pa za rednega profesorja naravoslovno-matemati\xc4\x8dne fakultete v Skopju. Med 1963\xe2\x80\x931965 je bil tu tudi prorektor._NEWLINE_Bil je \xc4\x8dlan Dru\xc5\xa1tva matematikov SR Makedonije (tudi njegov tajnik, podpredsednik in predsednik), komisije za \xc5\xa1tudijske programe matematike na visokih \xc5\xa1olah v okviru Zveze dru\xc5\xa1tev matematikov ter predsednik komisije za profesorske izpite iz matematike. Kot poznavalec makedonskega jezika je veliko prispeval k izdelavi strokovne terminologije._NEWLINE_Ukvarjal se je z analiti\xc4\x8dno matematiko, geometrijo, algebro, diferencialnim in integralnim ra\xc4\x8dunom, diferencialno ter projektivno in na\xc4\x8drtno geometrijo. V makedonskem in srbohrva\xc5\xa1kem jeziku je napisal ve\xc4\x8d u\xc4\x8dbenikov, \xc5\xa1tevilne razprave o teoriji mejnih vrednosti, geometrijskih konstrukcijah in grafi\xc4\x8dnih metodah, enodimenzionalnih kompleksih in vektorjih, ki so bile objavljene v zbornikih filozofske in naravoslovne fakultete Univerze v Skopju (1949\xe2\x80\x931960), v biltenih Dru\xc5\xa1tva matematikov in fizikov SR Makedonije (1950\xe2\x80\x931961) ter beograjski Matemati\xc4\x8dni biblioteki (1961\xe2\x80\x931963).'